U-I-209/01
Natisni
Opravilna št.:
U-I-209/01
Datum odločitve:
15. 10. 2001
Objavljeno:
OdlUS X, 178
ECLI:
ECLI:SI:USRS:2001:U.I.209.01
Akt:
Akt o razpisu volitev v Študentski parlament Študentske organizacije Univerze v Mariboru z dne 3. 10. 2001
Izrek:
Pobuda za začetek postopka za oceno ustavnosti akta o razpisu volitev v Študentski parlament Študentske organizacije Univerze v Mariboru z dne 3. 10. 2001 se zavrže.
Evidenčni stavek:
Izpodbijani razpis po svoji vsebini nima in glede na svojo pravno naravo tudi ne more vsebovati splošnih določb, temveč pomeni le uporabo splošnih določb, vsebovanih v Statutu in Odloku o volitvah, ki sta splošna akta za izvrševanje javnih pooblastil.
Ustavno sodišče zato ni pristojno za presojo ustavnosti takšnega akta. Izpodbijani akt kot posamični akt, izdan na podlagi splošnega akta za izvrševanje javnih pooblastil, lahko pobudniki izpodbijajo na podlagi četrtega odstavka 1. člena Zakona o upravnem sporu.
Geslo:
Nepristojnost Ustavnega sodišča za presojo akta, ki ni predpis/splošni akt (razpis volitev v študentski parlament).
Pravna podlaga:
Zakon o Ustavnem sodišču (ZUstS), 21., 25. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. U-I-255/97 z dne 22. 4. 1999 - OdlUS VIII,86.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi akti
Vlagatelj:
Mladen Vukadinovič in Mihec Bojc, Kranj
Datum vloge:
9. 10. 2001
Vrsta odločitve:
sklep
Vrsta rešitve:
zavrženje
Dokument:
US20987
Dokument v PDF obliki:
U-I-209-01.pdf
123 KB
Prenesite datoteko
U-I-209/01
15. 10. 2001
S K L E P
Ustavno sodišče je v postopku za preizkus pobude Mladena Vukadinoviča in Mihca Bojca iz Kranja na seji dne 15. oktobra 2001
sklenilo:
Pobuda za začetek postopka za oceno ustavnosti akta o razpisu volitev v Študentski parlament Študentske organizacije Univerze v Mariboru z dne 3. 10. 2001 se zavrže.
Obrazložitev
1. Pobudnika kot študenta Fakultete za organizacijske vede v Kranju in poslanca sedanjega Študentskega parlamenta izpodbijata akt o razpisu volitev v Študentski parlament Študentske organizacije Univerze v Mariboru (v nadaljevanju ŠOUM) z dne 3. 10. 2001. Menita, da je razpis volitev po pravni naravi akt za izvrševanje javnih pooblastil, ki na splošno in abstraktno ureja pogoje za izvrševanje aktivne in pasivne volilne pravice.
Navajata, da 25 000 študentov na dan vložitve pobude, tj. 8. 10. 2001, še ni bilo obveščenih o razpisu volitev. Menita, da je na aktu o razpisu volitev napisan fiktivni datum, to je 3. 10. 2001, in da so bile v resnici volitve razpisane 8. 10. 2001. Ker izpodbijani akt določa, da je treba kandidature poslati do vključno 9. 10. 2001, naj bi bil namen tako organiziranega kandidacijskega postopka preprečiti kandidature, ne pa jih na demokratičen način omogočiti. Poudarjata, da iz ustavnega načela demokratičnosti (1. člen Ustave) izhaja, da morajo biti notranja razmerja v vseh javnopravnih organizacijah z obveznim članstvom demokratična. Za Študentsko organizacijo naj bi to izhajalo iz vsebine 3. in 4. člena Zakona o skupnosti študentov (Uradni list RS, št. 38/94 - v nadaljevanju ZSkuS), posebej pa naj bi načelo demokratičnosti organiziranja določal 11. člen Študentske Ustave (Uradni list RS, št. 65/97). Volitve naj bi bile razpisane tudi v nasprotju s 23. členom Statuta ŠOUM, ki določa, da se volitve razpišejo "najmanj 14 in največ 28 dni pred zadnjo sredo v mesecu oktobru". Predlagata, naj Ustavno sodišče začasno zadrži izvedbo volilnega postopka.
2. Predsednik ŠOUM v odgovoru na pobudo navaja, da so bile volitve razpisane dne 3. 10. 2001, to je 14 dni pred izvedbo volitev, in s 7 dnevnim rokom za prijavo kandidatov ter pripravo volilnih programov. Sklep o razpisu naj bi bil isti dan, kot je bil sprejet, tudi objavljen na vseh fakultetah, in to na informacijskih mestih, ki jih ima ŠOUM v vseh volilnih enotah.
Poudarja, da pobudnik zmotno meni, da je razpis volitev v Študentski parlament splošen akt. Po njegovem mnenju je splošni akt Odlok o volitvah poslancev v Študentski parlament ŠOUM (Študentski Uradni list z dne 16. 6. 1997 - v nadaljevanju Odlok o volitvah), ki pa ga je Ustavno sodišče že presojalo in ugotovilo njegovo skladnost z Ustavo in zakoni. Razpis volitev naj bi bil po mnenju nasprotnega udeleženca individualen in konkreten akt, ker ne ureja splošnih pogojev za uresničevanje pravic. Predlaga, naj Ustavno sodišče pobudo zavrže. Meni, da predlog za začasno zadržanje ni utemeljen, ker pobudnika nista izkazala nobene težko popravljive hujše posledice.
3. Na podlagi pete alinee prvega odstavka 160. člena Ustave in pete alinee prvega odstavka 21. člena Zakona o Ustavnem sodišču (Uradni list RS, št. 15/94 - v nadaljevanju ZUstS) je Ustavno sodišče pristojno, da odloča o skladnosti splošnih aktov, izdanih za izvrševanje javnih pooblastil, z Ustavo, zakoni in podzakonskimi akti. Ustavno sodišče je že sprejelo stališče, da so študentske organizacije univerz organizacije, ki so na podlagi ZSkuS nosilke javnih pooblastil (2. in 5. člen). Zato je Ustavno sodišče presojalo Statut Študentske organizacije ŠOUM in Odlok o volitvah, za katera je ugotovilo, da sta splošna akta (sklep št. U-I-255/97 z dne 22. 4. 1999, OdlUS VIII, 86).
4. Izpodbijani akt je bil izdan na podlagi 16., 17., 23., 26. in 85. člena Statuta ŠOUM in 3. člena Odloka o volitvah. Navedene določbe urejajo volitve (mandatno dobo, status študentskih poslancev, kdo in kdaj razpiše volitve, delovanje volilne komisije in volilnih odborov in dr.). Odlok v volitvah natančneje ureja volitve - razpis volitev, glasovanje, organe, ki vodijo volitve, volilne enote in število poslanskih mest, kandidiranje, glasovanje na voliščih ter ugotavljanje izida glasovanja na volišču. Člen 3 Odloka določa, da se volitve v parlament izvedejo vsako drugo leto, praviloma zadnjo sredo v mesecu oktobru. V razmerju do navedenih določb Statuta in Odloka o volitvah, ki sta splošna akta za izvrševanje javnih pooblastil, je akt o razpisu akt, s katerim je njegov izdajatelj - predsednik ŠOUM - določil datum volitev v Študentski parlament, in na podlagi kriterijev iz 12. člena Odloka o volitvah ugotovil število mandatov za posamezno volilno enoto. Izpodbijani razpis po svoji vsebini nima in glede na svojo pravno naravo tudi ne more vsebovati splošnih določb, temveč pomeni le uporabo splošnih določb, vsebovanih v Statutu in Odloku o volitvah.
5. Glede na navedeno Ustavno sodišče ni pristojno za presojo ustavnosti izpodbijanega akta. Zato je pobudo zavrglo. Izpodbijani akt kot posamični akt, izdan na podlagi splošnega akta za izvrševanje javnih pooblastil, lahko pobudniki izpodbijajo na podlagi četrtega odstavka 1. člena Zakona o upravnem sporu (Uradni list RS, št. 50/97 in nasl. - ZUS).
6. Ustavno sodišče je sprejelo ta sklep na podlagi 25. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Ciril Ribičič, dr. Mirjam Škrk in dr. Dragica Wedam-Lukić.
Sklep je sprejelo soglasno.
S o d n i c a
Dr. Dragica Wedam-Lukić